Euroopa Parlamendi resolutsioon,

22. aprill 2008,

tähelepanekutega, mis on Euroopa Liidu 2006. eelarveaasta üldeelarve täitmisele heakskiidu andmist käsitleva otsuse lahutamatu osa, IX jagu – Euroopa Andmekaitseinspektor

EUROOPA PARLAMENT,

võttes arvesse Euroopa Liidu 2006. eelarveaasta üldeelarvet [1];

võttes arvesse Euroopa ühenduste 2006. eelarveaasta lõplikku raamatupidamise aastaaruannet – I köide (C6-0370/2007) [2];

võttes arvesse Euroopa Andmekaitseinspektori aastaaruannet eelarve täitmisele heakskiitu andvale asutusele 2006. eelarveaastal läbi viidud siseauditite kohta;

võttes arvesse kontrollikoja aastaaruannet eelarve täitmise kohta 2006. eelarveaastal ja kontrollikoja eriaruandeid koos auditeeritud asutuste vastustega [3];

võttes arvesse vastavalt EÜ asutamislepingu artiklile 248 tehtud kontrollikoja kinnitavat avaldust raamatupidamisaruannete usaldusväärsuse ja nende aluseks olevate tehingute seaduslikkuse ja korrektsuse kohta [4];

võttes arvesse EÜ asutamislepingu artikli 272 lõiget 10 ning artikleid 274, 275 ja 276;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

võttes arvesse kodukorra artiklit 71 ja V lisa;

võttes arvesse eelarvekontrollikomisjoni raportit (A6-0094/2008);

1. märgib, et 2006. aastal oli Euroopa Andmekaitseinspektorile eraldatud kulukohustuste assigneeringuid kogusummas 4138378 eurot (2005. aastal 2840733 eurot), mille kasutusmäär oli 93,3 %;

2. märgib, et andmekaitseinspektori auditeerimine Euroopa Kontrollikoja poolt ei andnud alust mingiteks olulisteks tähelepanekuteks; märgib, et pärast tekkepõhise raamatupidamise kasutuselevõttu 1. jaanuaril 2005 näitavad andmekaitseinspektori 2006. aasta finantsaruanded aasta kohta negatiivset majandustulemust (1402513 eurot) ning ühesuguseid kogusummasid (23517 eurot) varade ja kohustuste puhul;

3. märgib, et 7. detsembril 2006. aastal pikendati komisjoni, Euroopa Parlamendi ja nõukogu peasekretäride vahel koos Euroopa Andmekaitseinspektoriga alla kirjutatud halduskoostöölepingut veel kolmeks aastaks alates 16. jaanuarist 2007;

4. märgib, et eelmainitud koostöölepingu põhjal tagab kõigi andmekaitseinspektori lähetuste haldamise komisjoni nõuete büroo ning samad sise-eeskirjad kehtivad lähetusega seotud majutuskulude hüvitamisel tema kahe kategooria, st tema kahe liikme ja töötajate puhul;

5. märgib rahuloluga, et ex post eelkontrolli ning andmekaitseinspektori lõplike arvamuste esitamise protsess on hästi edenenud ning andmekaitseinspektori määratud tähtaeg (2007. aasta kevad) on ajendanud institutsioone ja organeid suurendama jõupingutusi oma teatamiskohustuse täitmiseks;

6. märgib, et 7. novembri 2006. aasta otsusega otsustas andmekaitseinspektor luua tema tegevusele ja nõuetele vastava sisekontrolli struktuuri;

7. tunneb heameelt selle üle, et andmekaitseinspektor ja andmekaitseinspektori asetäitja avalikustavad igal aastal oma majanduslike huvide deklaratsiooni vormis, millesarnase täidavad igal aastal Euroopa Parlamendi liikmed ning mis sisaldab asjakohast teavet näiteks deklareeritava kutsetegevuse ja tasustatavate ametikohtade või tegevuste kohta;

8. on rahul andmekaitseinspektori 12. septembri 2007. aasta otsusega ühineda 25. mai 1999. aasta institutsioonidevahelise kokkuleppega Euroopa Parlamendi, nõukogu ja komisjoni vahel Euroopa Pettustevastase Ameti (OLAF) sisejuurdluse kohta [6] määrusega (EÜ) nr 1073/1999 [7] loodud süsteemi kohaldamisel.

[1] ELT L 78, 15.3.2006.

[2] ELT C 274, 15.11.2007, lk 1.

[3] ELT C 273, 15.11.2007, lk 1.

[4] ELT C 274, 15.11.2007, lk 130.

[5] EÜT L 248, 16.9.2002, lk 1.

[6] EÜT L 136, 31.5.1999, lk 15.

[7] Euroopa Parlamendi ja nõukogu 25. mai 1999. aasta määrus (EÜ) nr 1073/1999 Euroopa Pettustevastase Ameti (OLAF) juurdluste kohta (EÜT L 136, 31.5.1999, lk 1).

--------------------------------------------------